
[bookmark: _GoBack]1. Introducere – Deblocarea potențialul datelor în slujba inteligenței artificiale
Inteligența artificială transformă economia mondială și UE are nevoie de volume mari de date de înaltă calitate pentru a concura și a stimula inovarea. Fără astfel de date, UE nu poate construi modele solide de IA, nu poate optimiza sistemul energetic sau de asistență medicală și nu își poate menține o poziție de lider în sectorul industrial. În special pentru întreprinderile mici și mijlocii, un acces mai bun la date va fi decisiv pentru extindere și pentru menținerea competitivității. 
Prin acte legislative esențiale, cum ar fi Regulamentul privind datele[footnoteRef:2] și prin investiții în spații europene comune ale datelor[footnoteRef:3], UE a pus baze solide pentru crearea unei piețe unice sigure și interoperabile a datelor. În același timp, Planul de acțiune privind continentul IA[footnoteRef:4] și Strategia privind aplicarea IA[footnoteRef:5] au creat condițiile pentru ca UE să fie lider în dezvoltarea și adoptarea IA.  [2:  „Regulamentul privind datele” – Regulamentul (UE) 2023/2854 al Parlamentului European și al Consiliului din 13 decembrie 2023 privind norme armonizate pentru un acces echitabil la date și o utilizare corectă a acestora și de modificare a Regulamentului (UE) 2017/2394 și a Directivei (UE) 2020/1828.]  [3:  Comisia Europeană, Document de lucru al serviciilor Comisiei privind spațiile europene comune ale datelor, SWD (2024) 21 final, 24 ianuarie 2024.]  [4:  Comisia Europeană (2025). Planul de acțiune privind continentul IA. Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor. COM(2025) 165 final. Bruxelles, Comisia Europeană.]  [5:  Comisia Europeană, Strategia privind aplicarea IA, COM (2025) 723 final, Bruxelles, 8 octombrie 2025.] 

Cu toate acestea, UE se confruntă cu un deficit de date pentru dezvoltarea IA și cu o concurență geopolitică tot mai mare, în care datele sunt considerate din ce în ce mai mult un activ strategic. Multe date valoroase rămân compartimentate sau insuficient utilizate, inclusiv din cauza unui mozaic complex de norme în materie de date, în timp ce concurenții de la nivel mondial acționează mai rapid pentru a le exploata și a obține astfel avantaje tehnologice și industriale. 
Pentru a facilita asigurarea conformității și a îmbunătăți previzibilitatea, pachetul omnibus în domeniul digital propune simplificarea cadrului de reglementare a datelor prin fuzionarea a patru instrumente juridice într-un singur cadru coerent în materie de date. În plus, pentru a sprijini întreprinderile și a facilita asigurarea conformității, strategia va fi însoțită de un pachet de sprijin cuprinzător în cadrul Regulamentului privind datele. Modelele de clauze contractuale, clauzele standard în materie de cloud și un serviciu de asistență dedicat vor ajuta în special IMM-urile să facă față obligațiilor, să reducă complexitatea juridică și să se concentreze asupra inovării. Clauzele standard se vor aplica atât relațiilor B2G (dintre operatorii economici și administrațiile publice), cât și relațiilor B2B (dintre operatorii economici), sprijinind crearea de date, partajarea datelor și simplificarea contractelor[footnoteRef:6]. [6:  Modele actualizate ale clauzelor contractuale privind IA ale UE | Comunitatea achizitorilor publici] 

Strategia privind o uniune europeană a datelor mută accentul de pe norme pe rezultate. Pentru a realiza acest lucru, UE va acționa în trei domenii prioritare:
· extinderea accesului la date pentru IA prin inițiative precum laboratoarele de date care oferă servicii de pseudonimizare de încredere și care pun în comun resurse de date între actorii publici și privați pentru a oferi întreprinderilor și cercetătorilor seturi de date de înaltă calitate.
· simplificarea normelor privind datele pentru a facilita schimbul de date pentru întreprinderi și cercetători, inclusiv reformarea normelor privind consimțământul pentru utilizarea cookie-urilor pentru a reduce inconvenientele, însă fără a periclita protejarea drepturilor.
· consolidarea poziției globale a UE în ceea ce privește fluxurile internaționale de date prin eliminarea barierelor nejustificate din calea comerțului, astfel încât întreprinderile europene să poată concura în condiții de concurență echitabile la nivel mondial.
2. Realizarea de progrese având ca bază de pornire Strategia europene privind datele (2020-2025)
Prin Strategia europeană privind datele[footnoteRef:7] din 2020, UE a creat bazele juridice și instituționale pentru o piață unică sigură și echitabilă a datelor. Obiectivul a fost de a debloca potențialul datelor pentru inovare și creștere economică, protejând în același timp drepturile. Cu toate acestea, având în vedere apariția IA generative și creșterea concurenței geopolitice, este clar că UE trebuie să meargă dincolo de fundația pe care a construit-o deja. [7:  Strategia europeană privind datele – Conturarea viitorului digital al Europei, Oficiul pentru Publicații, 2020, https://data.europa.eu/doi/10.2775/645928] 

[bookmark: _Hlk206671961]Strategia europeană privind datele a fost motorul unor acte legislative esențiale pentru consolidarea încrederii, promovarea partajării datelor și clarificarea normelor de-a lungul lanțului valoric al datelor. Regulamentul privind guvernanța datelor a creat mecanisme pentru partajarea fiabilă a datelor, a reglementat intermediarii, a introdus un cadru pentru partajarea voluntară a datelor de către întreprinderi în scopuri de interes general (altruismul voluntar în materie de date) și a deschis accesul la anumite seturi de date protejate din sectorul public. Regulamentul privind datele deblochează accesul la datele colectate de la produsele și serviciile conectate, prin clarificarea drepturilor de acces și de utilizare. În fine, în temeiul Directivei privind datele deschise și al actului său de punere în aplicare privind seturile de date cu valoare ridicată (aplicabil din iunie 2024), anumite seturi de date din sectorul public au trebuit să fie puse la dispoziție în mod liber și deschis, în formate prelucrabile automat. Cu toate acestea, cadrul legislativ existent se confruntă încă cu provocări, cum ar fi punerea în aplicare inconsecventă la nivel național și incertitudinile legate de secretele comerciale. 
Printre măsurile de sprijin care au fost instituite în cadrul Strategiei europene privind datele se numără colaborarea cu Comitetul european pentru inovare în domeniul datelor pentru a coordona eforturile statelor membre și formularea unei cereri de standardizare pentru a pune bazele unui cadru european de încredere în materie de date[footnoteRef:8]. [8: 	Comisia Europeană, Decizia de punere în aplicare C(2025) 4135 a Comisiei din 1 iulie 2025 privind o cerere de standardizare adresată organismelor europene de standardizare în ceea ce privește un cadru european de încredere în materie de date, în sprijinul Regulamentului (UE) 2023/2854 al Parlamentului European și al Consiliului, disponibilă la adresa: https://ec.europa.eu/growth/tools-databases/enorm/mandate/614_en (accesată la 27 octombrie 2025)] 

Pentru ca piața unică europeană a datelor să devină realitate, în perioada 2021-2024, Comisia a investit, de asemenea, 336 de milioane EUR în 14 spații europene strategice comune ale datelor, care acoperă sectoare economice esențiale și domenii de interes public, completând astfel eforturile naționale și ale sectorului privat. Aceste spații oferă o infrastructură sigură și cadre de guvernanță pentru partajarea voluntară a datelor în condiții convenite. Principala provocare actuală este intensificarea acestor eforturi pentru a obține un impact la nivelul UE. Spațiul european de date privind imaginile oncologice cuprinde imagini anonimizate și adnotări. Până în 2027, acesta va include peste 60 milioane de imagini oncologice.

3. Trei provocări pe care UE trebuie să le abordeze acum
Pe măsură ce tehnologia și serviciile IA remodelează peisajul mondial, UE trebuie să abordeze urgent trei provocări strategice noi: insuficiența datelor, complexitatea reglementărilor și creșterea concurenței la nivel mondial.
Insuficiența datelor: un blocaj structural pentru inovare
Odată cu dezvoltarea IA generative, a modelelor lingvistice de mari dimensiuni și a IA agentice[footnoteRef:9], accesul la seturi de date de mare volum, de înaltă calitate, inedite și specifice diferitelor domenii a devenit un factor determinant al competitivității globale. Potrivit Epoch AI, dimensiunea seturilor de date utilizate pentru antrenarea LLM se dublează aproximativ o dată la șase luni[footnoteRef:10]. [9: „Inteligența artificială agentică este un sistem de IA care poate lua decizii și poate acționa în mod independent. Agenții pot astfel să înțeleagă limbajul, să prezinte argumente legate de sarcini, să întreprindă acțiuni în mod autonom pentru a atinge obiective predefinite și să interacționeze cu lumea din jurul lor, orchestrând interacțiuni, inclusiv cu oamenii.]  [10:  Robi Rahman și David Owen (2024), „Dimensiunea seturilor de date utilizate pentru antrenarea modelelor lingvistice se dublează aproximativ o dată la șase luni”. Publicat online pe epoch.ai. Informații preluate din: „https://epoch.ai/data-insights/dataset-size-trend” [resursă online]] 

LLM și alte tipuri de modele de IA de uz general necesită seturi masive și diverse de date de antrenament. Studiile sugerează că, având în vedere tendințele actuale, volumul datelor de antrenament disponibile public ar putea fi epuizat între 2026 și 2032[footnoteRef:11]. [11:  Villalobos, P., Ho, A., Sevilla, J., Besiroglu, T., Heim, L., & Hobbhahn, M. (2024). Position: Will we run out of data? Limits of LLM scaling based on human-generated data(Luare de poziție: Vom rămâne fără date? Limitele extinderii LLM-urilor pe baza datelor generate de om.) În K. Chaudhuri, S. Jegelka, L. Song, D. L. Silver, & Y. Ermon (Eds.), Proceedings of the 41st International Conference on Machine Learning (Lucrările celei de a 41-a Conferințe privind învățarea automată) (Vol. 235, p. 42085-42101). PMLR. https://proceedings.mlr.press/v235/villalobos24a.html ] 

Provocarea cu care se confruntă UE este dublă: (i) să pună la dispoziție pe scară mai largă seturi de date de înaltă calitate, inclusiv seturi de date sectoriale și (ii) să se asigure că infrastructura informatică necesară pentru prelucrarea acestor seturi de date este accesibilă pe scară largă. Multe întreprinderi europene, în special IMM-uri și întreprinderi nou-înființate, nu dispun de volumul și diversitatea datelor și de accesul la capacități de calcul europene necesare pentru a dezvolta soluții de IA competitive. Fără o acțiune urgentă, UE riscă să fie lăsată în urmă.
Complexitatea reglementărilor: fragmentarea îngreunează extinderea
În urma publicării Strategiei europene privind datele din 2020, UE a introdus reglementări de referință bazate pe normele preexistente – Regulamentul privind guvernanța datelor[footnoteRef:12], Regulamentul privind datele și diverse acte legislative sectoriale, cum ar fi Regulamentul privind spațiul european al datelor privind sănătatea[footnoteRef:13]. Fiecare dintre aceste inițiative s-a axat pe aspecte specifice, cum ar fi mecanismele de partajare a datelor, distribuirea echitabilă a valorii și abordarea cerințelor împovărătoare în materie de localizare. Cu toate acestea, interacțiunea complexă dintre Regulamentul general privind protecția datelor (RGPD)[footnoteRef:14] și legislația sectorială, precum și punerea în aplicare inegală între statele membre au creat un peisaj de reglementare fragmentat și insecuritate juridică, inclusiv pentru autoritățile publice, și au crescut costurile de asigurare a conformității, în special pentru întreprinderile nou-înființate și IMM-uri. [12: 	Regulamentul (UE) 2022/868 al Parlamentului European și al Consiliului din 30 mai 2022 privind guvernanța datelor la nivel european și de modificare a Regulamentului (UE) 2018/1724 (JO L 152, 3.6.2022, p. 1).]  [13: 	Regulamentul (UE) 2025/327 al Parlamentului European și al Consiliului din 11 februarie 2025 referitor la spațiul european al datelor privind sănătatea și de modificare a Directivei 2011/24/UE și a Regulamentului (UE) 2024/2847.]  [14: 	Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE.] 

De exemplu, furnizorii de servicii de intermediere de date – un domeniu încă emergent – fac obiectul unor obligații legale restrictive care le limitează capacitatea de dezvoltare. Este necesar să se evite împovărarea ecosistemelor aflate în stadiu incipient cu cerințe disproporționate care împiedică adoptarea modelelor de schimb de date și implementarea spațiilor de date. Pentru a debloca inovarea, UE trebuie să simplifice normele privind accesul la date și utilizarea acestora.
Concurența globală: datele ca activ strategic
În cursa pentru IA, accesul la date cu valoare ridicată este un avantaj strategic esențial. La nivel global, datele au devenit un atu geopolitic, accesul la date, localizarea și controlul fiind utilizate din ce în ce mai mult ca instrumente de putere. În timp ce UE promovează fluxurile de date deschise, sigure, echitabile și de încredere, alte jurisdicții urmează strategii asertive sau protecționiste. Localizarea și regimurile restrictive de acces din țări terțe limitează accesul UE la resursele globale și expun întreprinderile din UE la riscuri economice și de securitate. Pentru a debloca întregul potențial al IA europene, Uniunea trebuie să trateze datele ca pe o resursă strategică esențială și să investească în seturi de date sigure, de înaltă calitate și interoperabile, care să reflecte valorile și standardele europene. Consolidarea capacității Europei de a colecta, gestiona și utiliza propriile date este atât un imperativ economic, cât și unul de securitate. UE trebuie să securizeze fluxurile benefice de date, să protejeze datele sensibile fără caracter personal în cadrul UE și să sprijine suveranitatea digitală în contextul intensificării rivalității tehnologice.
4. Cei trei piloni ai Strategiei privind o uniune europeană a datelor
Pilonul I: Extinderea accesului la date de calitate pentru IA și inovareSpații de date și laboratoare de date: Elementele constitutive ale ecosistemului european de IA

Spațiile europene comune ale datelor sunt ecosisteme de schimb de date bazate pe infrastructura cloud și norme clare de guvernanță care definesc persoanele care pot accesa, utiliza și partaja datele. Aceste spații pun în legătură actorii publici și privați în jurul unor mecanisme de încredere pentru schimbul de date în cadrul sectoarelor și între acestea.
Laboratoarele de date sunt furnizori de servicii de date care leagă aceste spații de date de ecosistemul de IA. Acestea le oferă întreprinderilor și cercetătorilor acces sigur și practic la seturi de date de înaltă calitate, sprijinul de care au nevoie pentru a asigura conformitatea cu normele UE și oferă instrumente, orientări și medii de încredere pentru punerea în comun a datelor, curatorierea, etichetarea și pseudonimizarea acestora.
Spațiile de date oferă surse structurate de date de încredere, în timp ce laboratoarele de date transformă aceste date în resurse utilizabile pentru inovare și dezvoltarea IA, asigurând un flux neîntrerupt de la disponibilitate la aplicații.

Competitivitatea UE în domeniul IA și al inovării digitale depinde de accesul la date de înaltă calitate și de disponibilitatea infrastructurii pentru partajarea și utilizarea datelor în condiții de siguranță la scară largă. UE a creat deja baze solide în acest sens prin spațiile europene comune ale datelor, prin cadrele de guvernanță și prin investiții majore în tehnologia de tip cloud și cloud computing. Provocarea actuală este de a trece de la proiecte-pilot și inițiative fragmentate la un ecosistem de date fără sincope, interoperabil și durabil, încurajând inovarea radicală și consolidând suveranitatea digitală a UE.
Pentru a realiza acest lucru, Comisia va acționa pe două căi complementare. În primul rând, Comisia va lansa inițiative emblematice care abordează cele mai urgente blocaje ale UE: accesul limitat la seturi de date critice, infrastructura insuficientă pentru dezvoltarea IA la scară largă și necesitatea unor medii de încredere, inclusiv a unor laboratoare de date care să conecteze spațiile de date cu dezvoltatorii de IA. Aceste laboratoare de date vor servi drept infrastructuri de servicii specializate care oferă medii sigure, instrumente practice și sprijin de specialitate pentru punerea în comun, curatorierea, pseudonimizarea și anonimizarea datelor. Laboratoarele vor ajuta întreprinderile, în special IMM-urile, să transforme datele în resurse utilizabile pentru antrenarea IA, menținând în același timp controlul asupra datelor. Aceste eforturi vor funcționa în paralel cu Strategia privind aplicarea IA, garantând faptul că disponibilitatea datelor sprijină în mod direct implementarea IA și inovarea în toate industriile și sectoarele publice. În al doilea rând, Comisia va consolida aceste eforturi prin recurgerea la factori favorizanți orizontali: claritate juridică privind punerea în comun a datelor, standarde privind calitatea datelor și investiții în capacități de date sintetice[footnoteRef:15], asigurând scalabilitatea, încrederea și sustenabilitatea pe termen lung în toate sectoarele. [15: Datele sintetice sunt date generate artificial care nu sunt colectate pornind de la evenimente din lumea reală, ci sunt astfel concepute încât să imite statistic proprietățile, tiparele recurente și relațiile din cadrul unui set de date reale.] 

i. Extinderea spațiilor europene comune ale datelor
Spațiile europene comune ale datelor (CEDS) sunt esențiale pentru construirea unei piețe unice a datelor. Următoarea etapă le va extinde și le va conecta la infrastructura IA prin intermediul laboratoarelor de date și al fabricilor de IA, transformând activele de date ale UE în materii prime pentru o IA de încredere. În strânsă sinergie cu Strategia privind aplicarea IA, aceste eforturi vor asigura faptul că spațiile de date facilitează în mod direct dezvoltarea și implementarea IA în toate sectoarele.
Platforma de middleware în cloud Simpl[footnoteRef:16] va permite interoperabilitatea între inițiative printr-un set de componente cu sursă deschisă, modulare și sigure. Acest lucru reduce obstacolele cu care se confruntă IMM-urile și creează legături mai rapide între ecosisteme. Centrul de sprijin pentru spațiile datelor va consolida adoptarea IA, în special în rândul IMM­urilor, prin acțiuni de sensibilizare și prin orientări practice. [16: 	Simpl este o platformă middleware cu sursă deschisă și securizată care sprijină accesul la date și interoperabilitatea în cadrul inițiativelor europene privind datele. Aceasta oferă mai multe componente compatibile a căror utilizare este gratuită și care respectă un standard comun de calitate a datelor și de partajare a datelor; https://simpl-programme.ec.europa.eu/ ] 

Viitoarele finanțări din partea UE pentru CEDS vor acorda prioritate sectoarelor de interes public, cum ar fi sănătatea, mobilitatea, energia, administrațiile publice și mediul, în timp ce domeniile mature, cum ar fi producția și sectorul financiar, vor face tranziția către modele orientate către piață. Comisia va sprijini această tranziție prin promovarea standardizării, a interoperabilității și a cadrelor de coinvestiții. Integrarea utilizatorilor finali, pregătirea pentru IA și sustenabilitatea financiară vor rămâne obiective-cheie.Următorii pași pentru spațiul european al datelor privind sănătatea:
Spațiul european al datelor privind sănătatea va servi drept punte esențială între ecosistemele de date privind sănătatea și dezvoltarea IA, permițând laboratoarelor de date și fabricilor de IA să valorifice seturile de date anonimizate și sintetice în cadrul unor medii de prelucrare de încredere. 
Începând din martie 2029, dosarele electronice de sănătate ale pacienților și prescripțiile electronice vor putea face obiectul schimburilor între toate statele membre, acest lucru adăugându-se utilizării secundare a majorității datelor electronice privind sănătatea. Până în martie 2031, această practică se va extinde la imaginile medicale, rezultatele de laborator și rapoartele de descărcare de gestiune, datele genomice și de altă natură fiind adăugate pentru utilizare secundară.

Printre acțiunile emblematice din cadrul Strategiei privind aplicarea IA, UE va mobiliza spațiile europene comune ale datelor pentru a accelera implementarea IA în sectoare-cheie și pentru a sprijini dezvoltarea modelelor de IA de avangardă prin intermediul Inițiativei privind IA de avangardă. Aceste acțiuni sunt strâns legate de alte inițiative emblematice din cadrul Strategiei privind aplicarea IA, cum ar fi modelele de IA de uz general pentru industrie, descoperirile farmaceutice bazate pe IA sau Autonomous Drive Ambition Cities (orașe model privind condusul autonom), fiecare bazându-se pe datele sectoriale puse la dispoziție prin intermediul spațiilor europene comune ale datelor. Această abordare se traduce în aplicații concrete: centre de depistare medicală bazate pe IA în domeniul asistenței medicale, care validează instrumentele de diagnosticare utilizând spațiul european al datelor privind sănătatea[footnoteRef:17]; punerea în comun a datelor de încredere în producție prin intermediul spațiului datelor referitoare la industria prelucrătoare pentru a antrena modele de IA specializate și de avangardă și o platformă de IA în sectorul agroalimentar care sprijină adoptarea instrumentelor agricole bazate pe IA utilizând spațiul european comun al datelor privind agricultura. [17: Această abordare se va baza, de asemenea, pe Planul european de combatere a cancerului, pe strategia în domeniul științelor vieții și pe Planul UE pentru sănătatea cardiovasculară.] 

Începând din 2026, implementarea spațiilor de date în toate sectoarele prioritare va continua, sprijinită fiind de investițiile în curs ale UE în valoare de aproximativ 100 de milioane EUR, care permit utilizarea de încredere și la scară largă a datelor pentru aplicațiile de IA. Spațiul european al datelor privind sănătatea va sprijini diagnosticarea bazată pe IA și medicina personalizată și va servi drept punte esențială între ecosistemele de date privind sănătatea și mediile de dezvoltare a IA, permițând laboratoarelor de date și fabricilor de IA să valorifice seturile de date anonimizate și sintetice în cadrul unor medii de prelucrare de încredere; spațiul european comun al datelor privind mobilitatea va permite conectarea vehiculelor, a infrastructurii și a logisticii pentru un transport mai sigur și mai ecologic; spațiul datelor privind energia va facilita serviciile energetice inteligente și flexibile; iar spațiul datelor privind mass-media va stimula industriile creative prin inovarea culturală bazată pe IA. Laboratoarele de date vor acționa ca puncte practice de intrare în aceste spații de date, ajutând organizațiile să acceseze, să pregătească și să utilizeze datele pentru IA într-un mod eficace. În acest cadru, spațiul european al datelor juridice va extinde accesul la datele juridice și judiciare prin intermediul unor identificatori și metadate comune pentru jurisprudență și legislație, permițând tehnologiei juridice (LegalTech) să utilizeze aceste date. Necesitatea unei fond comun de date privind clauzele contractuale pentru contractarea automată va fi analizată în acest context.  
Comisia va accelera digitalizarea în domeniul mediului prin intermediul spațiului datelor referitoare la Pactul verde, permițând comunității DigitalGreenTech să aplice la o scară mai largă soluțiile transsectoriale utilizând componente reutilizabile și seturi de date de înaltă calitate. Printre acțiunile prioritare se numără serviciile bazate pe date pentru Strategia europeană pentru reziliența în domeniul apei, digitalizarea proceselor de autorizare, proiecte-pilot privind trasabilitatea textilelor și creditele pentru natură, precum și monitorizarea avansată a pădurilor prin învățare automată efectuată cu date deschise și confidențiale.
Un spațiu european al datelor din domeniul apărării va crea un mediu de încredere pentru punerea în comun a datelor operaționale, industriale și de cercetare pentru a dezvolta sisteme de apărare de generație următoare, a stimula capabilitățile industriale și a consolida suveranitatea tehnologică a UE prin reducerea dependenței de furnizorii din țări terțe. Pe baza experienței Ucrainei în domeniul apărării bazate pe date, Comisia va explora posibilitățile de cooperare și schimb de cunoștințe. Inițiativa va fi elaborată împreună cu statele membre și cu părțile interesate relevante, inclusiv cu întreprinderile.  [footnoteRef:18] [18: 	Această inițiativă va fi ghidată de studiul de fezabilitate al Agenției Europene de Apărare, prevăzut pentru sfârșitul anului 2025.] 

ii. Laboratoare de date
Astfel cum s-a subliniat în Planul de acțiune privind continentul IA, laboratoarele de date vor fi centre specializate care vor pune în legătură deținătorii de date, spațiile europene comune ale datelor, ecosistemele de date specifice diferitelor domenii și ecosistemul de IA al UE. Laboratoarele de date[footnoteRef:19] vor furniza servicii practice – cum ar fi punerea în comun a datelor[footnoteRef:20], curatorierea[footnoteRef:21], etichetarea și pseudonimizarea[footnoteRef:22] datelor – pentru a ajuta organizațiile, în special întreprinderile nou-înființate și pe cele în curs de extindere, să partajeze și să utilizeze datele în condiții de siguranță, să faciliteze antrenarea IA pe baze de cooperare și să sprijine dezvoltarea de modele de IA în sectoare-cheie, incluzând diferite modele de guvernanță și de acordare a licențelor. În conformitate cu Strategia privind aplicarea IA, laboratoarele de date vor transpune disponibilitatea datelor de înaltă calitate în implementări concrete ale IA, servind drept catalizatori practici care accelerează experimentarea, adoptarea și extinderea. Aceste laboratoare pot fi, de asemenea, utilizate pentru a îndeplini sarcini care necesită resurse avansate de IA în beneficiul spațiilor de date și al altor infrastructuri de date, de exemplu producerea de date sintetice sau operațiuni avansate de păstrare a confidențialității și a secretului de afaceri, pentru a ajuta organizațiile să partajeze și să utilizeze datele în condiții de siguranță. [19: 	În unele contexte, termenul „containere de date” este utilizat pentru a se referi la instalații similare care permit utilizarea structurată, sigură și de încredere a datelor în diferite contexte. Împreună cu conceptul mai larg de „containerizare a datelor”, acestea reflectă o abordare complementară în ceea ce privește organizarea și reglementarea schimbului de date, promovând interoperabilitatea și coerența în întregul ecosistem de IA al UE.]  [20: 	Combinarea și partajarea datelor din mai multe surse într-un singur fond centralizat sau într-un mediu partajat.]  [21: 	Organizarea, integrarea, validarea și mentenanța datelor, inclusiv etichetarea acestora pentru îmbunătățirea accesului și a utilizării.]  [22: 	Articolul 4 alineatul (5) din Regulamentul (UE) 2016/679: „«pseudonimizare» înseamnă prelucrarea datelor cu caracter personal într-un asemenea mod încât acestea să nu mai poată fi atribuite unei anume persoane vizate fără a se utiliza informații suplimentare, cu condiția ca aceste informații suplimentare să fie stocate separat și să facă obiectul unor măsuri de natură tehnică și organizatorică care să asigure neatribuirea respectivelor date cu caracter personal unei persoane fizice identificate sau identificabile;”.] 

Prin punerea în comun a resurselor publice și private, laboratoarele de date vor contribui la depășirea unei disfuncționalități esențiale a pieței: disponibilitatea limitată a unor date diverse și de înaltă calitate și reticența de a partaja date aflate în proprietate privată pentru antrenarea IA. Laboratoarele de date vor funcționa prin intermediul canalelor și cadrelor de acces existente, fără a necesita transferul direct de date. În acest fel, spațiile de date rămân infrastructuri de încredere în care datele sunt reglementate și puse la dispoziție, în timp ce laboratoarele de date pot acționa ca interfață operațională care permite utilizarea sigură și cu valoare adăugată a acestora pentru IA.
Participarea va fi voluntară, iar deținătorii de date decid cum, când și de către cine pot fi utilizate datele. Datele nu vor fi transferate fără exprimarea explicită a consimțământului. Toate activitățile vor fi protejate prin garanții stricte de confidențialitate și vor fi sprijinite de tehnici descentralizate de protejare a vieții private, cum ar fi învățarea federată, criptarea homomorfică și calculul multipartit securizat. Datele pot fi prelucrate la nivel local sau între noduri fără a fi fuzionate într-un singur fond, asigurându-se astfel faptul că acestea rămân sub controlul deținătorului inițial. Acest model – deosebit de benefic pentru IMM-uri – sprijină respectarea normelor UE în materie de protecție a datelor, protejează confidențialitatea și consolidează încrederea, extinzând în același timp utilizarea datelor pentru IA. 
Capacitatea de calcul a UE a evoluat de la calculul de înaltă performanță (HPC) orientat spre știință din cadrul EuroHPC la fabricile de IA, care extind acest concept pentru a sprijini dezvoltarea IA, combinând infrastructura de calcul cu accesul la date și experimentarea. Viitoarele gigafabrici de IA vor permite extinderea la o scară și mai mare a instalațiilor de calcul pentru IA.
În acest cadru, primele laboratoare de date vor fi înființate în cadrul inițiativei privind fabricile de IA prin intermediul EuroHPC, oferind medii și servicii de date sigure pentru a conecta dezvoltatorii de IA cu spațiile europene comune ale datelor din domenii precum asistența medicală, sectorul de producție, energia și clima, extinse pentru a include limbile străine, securitatea cibernetică și patrimoniul cultural. Pentru a se asigura că serviciile lor ajung la întreprinderi și la administrațiile publice, laboratoarele de date vor lucra în strânsă coordonare cu centrele europene de inovare digitală (EDIH), care acționează ca puncte de contact orientate către utilizatori și contribuie la corelarea nevoilor de date cu aplicații concrete. 
Alte laboratoare de date vor fi înființate în mod independent în alte domenii pentru a răspunde nevoilor sectoriale sau de cercetare specifice, cum ar fi celor din sectorul energetic. Viitoarele gigafabrici de IA vor extinde și mai mult instalațiile de calcul pentru IA și vor pregăti modelul de laborator de date pentru introducerea la nivel comercial în întreaga UE, transformându-l într-un ecosistem de servicii autonom care combină capacitatea de calcul, datele și inovarea în materie de IA. 
Laboratoarele de date vor furniza servicii specifice în nouă domenii-cheie:
· Punte între spațiile de date și ecosistemele de IA: o legătură practică care să le permită întreprinderilor să acceseze date interoperabile de înaltă calitate prin conectarea spațiilor europene comune ale datelor cu dezvoltatorii de IA, cu infrastructurile și cu ecosistemele sectoriale.  
· Infrastructură și instrumente tehnice: containerele de date vor permite stocarea și organizarea eficientă a datelor, completate de medii sigure pentru prelucrarea la fața locului a datelor sensibile, împreună cu instrumente gata de utilizare pentru pregătirea datelor și tehnici de păstrare a confidențialității pentru anonimizarea datelor și generarea de date sintetice. Se va asigura un standard ridicat de utilizabilitate, viteză și scalabilitate, astfel încât instrumentele să fie simple, fiabile și ușor de adoptat.
· [bookmark: _Hlk213943109]Punerea în comun a datelor: sprijinirea întreprinderilor în agregarea datelor din surse publice și restricționate – în special a datelor utilizate în scopuri inovatoare –, utilizând mecanismele de încredere de partajare a datelor ale spațiilor europene comune ale datelor. Laboratoarele de date vor sprijini întreprinderile să respecte legislația UE în materie de concurență atunci când fac schimb de date sau pun în comun date. Pe baza orientărilor orizontale și în completarea acestora, care oferă întreprinderilor orientări practice privind colaborarea și resursele partajate, Comisia va sprijini în continuare laboratoarele de date în acest rol cu orientări specifice privind cele mai bune practici în materie de schimb de date și de punere în comun a datelor. În plus, vor fi disponibile orientări adaptate pentru laboratoarele de date individuale în urma unei cereri formulate în temeiul Comunicării privind orientările informale. 
· Servicii de pseudonimizare și anonimizare: furnizarea de instrumente avansate și expertiză pentru eliminarea sau mascarea datelor de identificare personale. Aceste servicii vor include tehnici precum pseudonimizarea, anonimizarea și confidențialitatea diferențiată, permițând reutilizarea în condiții de siguranță a datelor, dar menținând în același timp utilitatea analitică.
· Generarea de date sintetice: sprijin pentru crearea unor seturi de date sintetice de înaltă calitate, care să reproducă proprietățile statistice ale datelor reale fără a expune informații sensibile sau confidențiale. Laboratoarele de date vor oferi instrumente și expertiză pentru a genera, valida și compara date sintetice pentru antrenarea și testarea modelelor de IA, completând eforturile de anonimizare și îmbunătățind disponibilitatea datelor în domenii sensibile.
· Curatorierea, etichetarea și vectorizarea datelor: sprijin cuprinzător pentru curățarea, etichetarea, adnotarea, îmbogățirea și vectorizarea seturilor de date pentru a le face fiabile, reprezentative și utilizabile pentru antrenarea IA. Aceasta include procese de asigurare a calității, o documentație transparentă și colaborarea cu comunitățile de experți pentru etichetarea specifică fiecărui domeniu. 
· Orientări și formare în materie de reglementare: consiliere adaptată pentru a ajuta întreprinderile să respecte legislația UE, combinată cu cursuri de formare pentru dezvoltatorii de IA privind utilizarea datelor și obligațiile legale, cum ar fi reglementările privind IA, drepturile de autor, secretele comerciale și dreptul concurenței, precum și cu cursuri de formare pentru dezvoltatorii de IA privind utilizarea datelor și obligațiile legale.
· Punte între spațiile de date și ecosistemele de IA: o legătură practică care să le permită întreprinderilor să acceseze date interoperabile de înaltă calitate prin conectarea spațiilor europene comune ale datelor cu dezvoltatorii de IA, cu infrastructurile și cu ecosistemele sectoriale. 
Facilitarea accesului la date: un serviciu bazat pe cerere prin care start-up-urile și IMM-urile își pot semnala nevoile de date, iar laboratoarele de date le pot ajuta să găsească seturi de date relevante și să depășească obstacolele de piață, juridice sau administrative.Cum ar funcționa în practică un laborator de date?
O societate din statul membru X dezvoltă sisteme de mentenanță predictivă bazate pe IA pentru vehiculele electrice, dar are dificultăți să acceseze suficiente date senzoriale de înaltă calitate de la diferite modele de autoturisme și infrastructuri de reîncărcare. Producătorii individuali ezită să partajeze astfel de date din cauza secretelor comerciale, a protejării vieții private și a preocupărilor legate de concurență. Fabricile de IA vor furniza resursele informatice și, prin intermediul laboratoarelor lor integrate de date, serviciile de gestionare a datelor necesare pentru depășirea acestor obstacole.
Prin intermediul laboratorului de date, societatea ar avea acces la seturi de date de încredere, anonimizate și agregate provenind din diferite surse, cum ar fi operatorii publici de puncte de reîncărcare și producătorii de echipamente originale (OEM) participanți, precum și la alte date descoperite prin intermediul spațiului european al datelor privind mobilitatea. 
Ca o componentă a fabricii de IA, laboratorul de date ar oferi:
•	Medii securizate pentru a analiza datele senzorilor în timp real prin învățare federată, fără ca datele să părăsească sistemele OEM.
•	Servicii de anonimizare care asigură utilizarea în condiții de confidențialitate a datelor privind conducătorul auto și vehiculul. 
•	Orientări în materie de reglementare privind aplicarea dispozițiilor referitoare la accesul la date din Regulamentul privind datele și gestionarea protecției secretelor comerciale.
•	Instrumente de curatoriere a datelor care armonizează diferite formate de senzori și standarde de calitate.
Astfel, laboratorul ar funcționa ca o punte între spațiul datelor privind mobilitatea și ecosistemul de IA, permițând întreprinderii să antreneze modele solide de IA, dar protejând în același timp confidențialitatea producătorilor. 

iii. Actul legislativ al UE privind dezvoltarea tehnologiilor de tip cloud și a IA
Capacitatea durabilă a centrelor de date și serviciile suverane de tip cloud și de IA reprezintă condiții prealabile pentru ca UE să atingă obiectivele stabilite în prezenta strategie. Pe măsură ce sunt generate cantități tot mai mari de date, există o nevoie tot mai mare de a colecta, stoca, combina și prelucra aceste date. Pentru a reduce la minimum latența[footnoteRef:23] și dependența de infrastructuri situate în alte părți ale lumii, UE trebuie să găzduiască centre de date cu o capacitate suficientă.  [23: 	Latența este timpul necesar pentru ca datele să treacă dintr-un punct al unei rețele în altul.] 

Pentru a asigura disponibilitatea unei infrastructuri durabile a centrelor de date și a serviciilor suverane de cloud și de IA pentru întreprinderile și administrațiile publice din UE, Comisia va propune un act legislativ privind dezvoltarea tehnologiilor de tip cloud și a IA în T1 2026. Această inițiativă va sprijini inovarea de-a lungul întregului lanț valoric al tehnologiei de cloud și al IA, de la integrarea procesoarelor de vârf până la tehnologii de răcire durabile și hardware și software pentru IA. Inițiativa va accelera, de asemenea, implementarea de centre de date durabile, asigurând faptul că UE dispune de infrastructura necesară pentru servicii de cloud și de IA sigure și suverane. 
iv. Active de date strategice: resursele din sectorul public și resursele științifice, culturale și lingvistice
Competitivitatea UE în domeniul IA depinde de accesul la date de înaltă calitate, structurate și de încredere. Seturile de date științifice, culturale și lingvistice sunt factori favorizanți esențiali pentru a avea modele de IA solide, descoperiri în domeniul cercetării și suveranitate tehnologică.
Seturile de date de referință din sectorul public disponibile în temeiul Directivei privind datele deschise vor fi extinse. Seturile de date cu valoare ridicată[footnoteRef:24] trebuie să fie puse la dispoziție gratuit, prin interfețe de programare a aplicațiilor (API), într-un format care poate fi citit automat și, după caz, trebuie să poată fi descărcate în masă. În 2026, Comisia va propune extinderea listei seturilor de date cu valoare ridicată pentru a acoperi datele juridice, judiciare, administrative și de altă natură. Acest lucru va avea un impact pozitiv asupra startup-urilor și a IMM-urilor. Comisia va monitoriza, de asemenea, dacă ar trebui adăugate seturi de date suplimentare. [24: 	În conformitate cu anexa I la Directiva privind datele deschise, aceste seturi de date cu valoare ridicată provin din următoarele categorii: domeniul geospațial, observarea Pământului și mediu; domeniul meteorologic; statistici, întreprinderi și acționariatul întreprinderilor, mobilitate. Se pot adăuga noi categorii.] 

Datele științifice s-au dovedit deja a avea un efect transformator, așa cum s-a văzut în cazul AlphaFold[footnoteRef:25]. Bazele de date bine structurate reduc costurile de cercetare și dezvoltare, accelerează inovarea și deschid noi frontiere în materie de materiale, produse farmaceutice, energie și biotehnologie. Pe această bază, Comisia va continua să cartografieze bazele de date existente, să stabilească priorități împreună cu experții, să asigure drepturile de utilizare și să finanțeze noi infrastructuri digitale în conformitate cu Strategia europeană privind infrastructurile de cercetare și tehnologie. În acest sens, Cloudul european pentru știința deschisă (EOSC), spațiul european comun al datelor pentru cercetare și dezvoltare, dezvoltă o federație de fonduri de date cu o platformă de încredere pentru partajarea și reutilizarea datelor, instrumentelor și serviciilor de cercetare de înaltă calitate, ușor de găsit, accesibile, interoperabile și reutilizabile (FAIR) la nivel transdisciplinar și transfrontalier în Europa. Acest lucru va sprijini activitățile științifice cu IA desfășurate în cadrul RAISE[footnoteRef:26]. În paralel, viitoarea propunere de act legislativ privind Spațiul european de cercetare (SEC)[footnoteRef:27] va consolida condițiile juridice pentru partajarea, accesarea și reutilizarea rezultatelor cercetării, a publicațiilor și a datelor finanțate din fonduri publice în scopuri științifice. [25:  AlphaFold este un sistem de inteligență artificială dezvoltat de DeepMind, care utilizează învățarea profundă și cantități mari de date pentru a prezice structurile proteice. Acest lucru ajută la accelerarea cercetării revoluționare în multe domenii ale biologiei.]  [26:  Comisia Europeană (2025). Comunicarea Comisiei către Parlamentul European și Consiliu – O strategie europeană pentru inteligența artificială în știință: Pregătirea terenului pentru Resursele pentru știința IA în Europa (RAISE) Bruxelles, 8 octombrie 2025, COM(2025) 724 final.]  [27: 	Comisia Europeană, Viitoarea propunere de act legislativ privind Spațiul european de cercetare (SEC), anunțată în programul de lucru al Comisiei pentru 2025, Bruxelles, 11 februarie 2025, disponibilă la adresa: https://commission.europa.eu/strategy-and-policy/strategy-documents/commission-work-programme/commission-work-programme-2025 ] 

Resursele culturale și lingvistice ale UE vor fi, de asemenea, extinse. Peste 30 de milioane de opere digitalizate ale instituțiilor culturale europene vor fi puse la dispoziție pentru dezvoltarea IA, pe baza inițiativei Europeana[footnoteRef:28]. Comisia va analiza modalitățile de consolidare a cooperării și de încurajare a acordării de licențe între organismele publice de radiodifuziune și furnizorii de IA, pentru ca arhivele lor audiovizuale să devină accesibile pentru antrenarea IA, ținând seama de remunerarea titularilor de drepturi. [28: 	Europeana, Platforma digitală europeană pentru patrimoniul cultural, disponibilă la adresa: https://www.europeana.eu/en (pagină accesată la 27 octombrie 2025)] 

Proiectele-pilot din cadrul spațiului european comun al datelor lingvistice și al Alianței pentru tehnologii lingvistice (ALT-EDIC) vor colecta prin crowdsourcing seturi de date specifice fiecărui domeniu, inclusiv din limbi mai mici, adăugând date la cele 477 de miliarde de tokenuri deja disponibile – comparabile cu cele mai importante seturi de date pentru antrenarea IA. Acest lucru va contribui, de asemenea, la asigurarea faptului că limbile rare sunt incluse în dezvoltarea modelelor lingvistice de IA de mari dimensiuni (LLM), ceea ce va avea un impact asupra calității rezultatelor sistemelor de IA în aceste limbi.
v. Factori favorizanți orizontali: date sintetice, punerea în comun a datelor și standarde
Pe lângă inițiativele emblematice, UE are nevoie, de asemenea, de măsuri orizontale care să acopere toate sectoarele și să permită extinderea întregii economii a datelor. 
Datele sintetice drept catalizator al rolului de lider în materie de IA
Datele sintetice[footnoteRef:29] pot debloca posibilitățile de antrenare a IA în domenii în care datele sunt insuficiente sau sensibile, de la cercetarea bolilor rare până la robotică sau cazuri-limită de conducere autonomă. Acest lucru permite dezvoltarea de modele de IA fără a divulga informații personale sau proprietare, consolidând atât competitivitatea, cât și inovarea în materie de protecție a vieții private. [29: A se vedea definiția de mai sus.] 

Pentru a valorifica acest potențial, Comisia va elabora orientări și standarde pentru utilizarea de încredere a datelor sintetice, va examina chestiunile juridice conexe, va desfășura consultări cu privire la un sistem european voluntar de certificare și va explora posibilitatea înființării unei „fabrici de date sintetice” care să ofere acces la calculul de înaltă performanță pentru generarea de seturi de date la scară largă. Orizont Europa va finanța, de asemenea, cercetarea și dezvoltarea de vârf în domeniul tehnicilor de generare a datelor sintetice.
Deschiderea drumului către punerea în comun a datelor strategice
Multe întreprinderi, de exemplu din domeniul sănătății, al mobilității, al energiei, al agriculturii și al producției, nu dispun de seturile de date mari și diverse necesare pentru a antrena modele avansate de IA. Punerea în comun a datelor referitoare la primele etape ale ciclului de producție a produselor și serviciilor ar putea debloca beneficii comune, dar incertitudinea juridică și teama de încălcare a legislației în materie de concurență frânează colaborarea. Raportul Draghi: „În special, pentru a depăși lipsa unor seturi mari de date în UE, antrenarea modelelor ar trebui să fie alimentată cu date furnizate în mod liber de multiple întreprinderi din UE dintr-un sector dat. Această antrenare ar trebui să fie sprijinită prin cadre cu sursă deschisă, protejate împotriva aplicării normelor antitrust de către autoritățile din domeniul concurenței.”

Comisia va continua să acționeze pentru a oferi claritate juridică întreprinderilor, în prelungirea apelului la transformarea normelor în rezultate din raportul privind viitorul competitivității europene elaborat de Mario Draghi. Orientările orizontale din 2023 privind acordurile de cooperare dintre concurenți explică deja situațiile în care punerea în comun a datelor este compatibilă cu legislația UE în materie de concurență, cu exemple practice și garanții.
Pentru a facilita și mai mult colaborarea legală și eficace în materie de date prin intermediul laboratoarelor de date, Comisia va emite orientări specifice privind cele mai bune practici în ceea ce privește schimbul și punerea în comun a datelor.
În plus, Comisia poate furniza, la cerere, orientări în materie de drept al concurenței în temeiul Comunicării privind orientările informale pentru proiecte și inițiative multinaționale specifice legate de date care promovează inovarea transfrontalieră, reziliența industrială și dezvoltarea IA. Prin transformarea punerii în comun a datelor într-o opțiune de încredere și sigură din punct de vedere juridic, UE poate debloca creșteri ale eficienței și poate accelera progresele în sectoare-cheie. 
Ridicarea ștachetei privind calitatea datelor și captarea datelor
În lipsa unor standarde fiabile, chiar și cele mai ambițioase eforturi de partajare a datelor riscă să fie fragmentate și să aibă o rată de adoptare scăzută. Cadrul european de încredere în materie de date stabilește[footnoteRef:30] deja norme privind partajarea, metadatele și guvernanța, dar sunt necesare eforturi suplimentare pentru a aborda problemele emergente. [30: 	A se vedea, de asemenea, Decizia de punere în aplicare C(2025) 4135 a Comisiei Europene privind cadrul european de încredere în materie de date.] 

Comisia va lansa o cerere de standardizare pentru un standard european de calitate a datelor care să acopere exhaustivitatea, coerența, proveniența, claritatea semantică și guvernanța, oferind întreprinderilor, autorităților de reglementare și cercetătorilor criterii de referință comune pentru seturi de date fiabile. Această activitate va completa eforturile de standardizare privind calitatea datelor și documentația aflate în curs de desfășurare în temeiul Regulamentului privind IA, asigurând coerența dintre gestionarea datelor și cerințele de dezvoltare a IA. 
O inițiativă specifică va urmări să standardizeze practicile de adnotare și etichetare, facilitând găsirea, combinarea și reutilizarea datelor, asigurând în același timp încrederea în originea și condițiile de utilizare a acestora, care este esențială pentru extinderea antrenării IA și a reutilizării transsectoriale. Un atelier multipartit va examina, de asemenea, standardele pentru captarea datelor provenite de la produsele, senzorii și camerele conectate - inclusiv eșantionarea, metadatele, marcarea temporală, calibrarea și integritatea - abordând un obstacol esențială în calea punerii în comun și a reutilizării eficace a datelor.
Acțiuni emblematice
· Lansarea primelor laboratoare de date pentru a extinde disponibilitatea datelor și pentru a face legătura cu ecosistemele de IA (T4 2025). Acestea vor oferi, de asemenea, servicii de pseudonimizare de încredere.
· Lansarea inițiativei privind datele de calitate pentru IA: extinderea seturilor de date cu valoare ridicată în temeiul Directivei privind datele deschise (T4 2026); instituirea unui forum al părților interesate cu radiodifuzorii publici și dezvoltatorii de IA (T2 2026); punerea la dispoziție a 30 de milioane de obiecte culturale digitalizate pentru antrenarea IA (T4 2026); și lansarea unei inițiative de colectare prin crowdsourcing de date specifice diferitelor domenii și de date lingvistice în limbi europene mai mici (T2 2026).
Pilonul II: Raționalizarea normelor privind datele
Cadrul în materie de date al UE trebuie să rămână clar, practic și favorabil inovării. Pentru a reduce sarcinile și a stimula competitivitatea, Comisia prezintă o propunere legislativă, cunoscută sub denumirea de Regulamentul omnibus în domeniul digital, care vizează, printre altele, modernizarea și consolidarea acquis-ului orizontal al UE în materie de date. În plus, Comisia va anunța, de asemenea, inițiative privind asigurarea conformității printr-un singur clic pentru a permite raportarea automată în scopuri de reglementare și un pachet de sprijin pentru Regulamentul privind datele, inclusiv modele de contracte, clauze standard, orientări privind compensațiile și secretele comerciale, precum și un serviciu de asistență juridică pentru IMM-uri.
i. [bookmark: _Hlk213780770]Simplificarea acquis-ului UE în materie de date 
Cadrul de reglementare al UE privind datele a crescut rapid, creând noi drepturi, dar și sporind complexitatea și fragmentarea. Simplificarea este necesară pentru a reduce costurile de asigurare a conformității, pentru a facilita aplicarea normelor și pentru a sprijini mai bine inovarea.
În acest scop, Comisia prezintă Regulamentul omnibus în domeniul digital menționat mai sus. Acesta va actualiza acquis-ul, eliminând sarcinile inutile și protejând în același timp principiile de bază ale economiei datelor din UE. Regulamentul omnibus se va axa pe următoarele reforme prioritare:
· Eliminarea normelor învechite. Regulamentul omnibus va abroga Regulamentul privind libera circulație a datelor fără caracter personal[footnoteRef:31], deoarece funcțiile sale sunt deja reglementate de Regulamentul privind datele, menținând în același timp în mod explicit principiul liberei circulații a datelor fără caracter personal și interzicerea localizării nejustificate. [31: 	Regulamentul (UE) 2018/1807 al Parlamentului European și al Consiliului din 14 noiembrie 2018 privind un cadru pentru libera circulație a datelor fără caracter personal în Uniunea Europeană.] 

· Raționalizarea normelor privind schimbul de date. Regulamentul omnibus va abroga Regulamentul privind guvernanța datelor și va migra dispozițiile esențiale ale acesteia în Regulamentul privind datele. Obligațiile intermediarilor de date vor fi mai clare, mai puțin împovărătoare și voluntare, pentru a permite modele viabile și o adoptare pe scară mai largă.
· Consolidarea schimbului de date din sectorul public. Normele împărțite în prezent între Regulamentul privind guvernanța datelor și Directiva privind datele deschise vor fi păstrate și fuzionate într-un singur capitol din Regulamentul privind datele. Acest lucru simplifică obligațiile, menținând în același timp deschiderea, transparența și accesul echitabil. Noul cadru va aborda, de asemenea, dezechilibrele de putere în ceea ce privește partajarea datelor, asigurând condiții echitabile și beneficii concrete pentru IMM­uri. Laboratoarele de date vor semnala noile seturi de date promițătoare din sectorul public care nu sunt încă incluse.Participant la consultarea publică privind uniunea datelor: „normele privind viața privată și comunicațiile electronice trebuie actualizate de urgență. Normele instituite au fost concepute într-un context tehnologic total diferit și nu reflectă nevoile actuale ale pieței.”

· Modernizarea normelor privind cookie-urile și tehnologiile similare. Regulamentul omnibus va reforma normele privind cookie-urile prevăzute în prezent în Directiva asupra confidențialității și comunicațiilor electronice și le va introduce în cadrul RGPD. Se vor propune soluții practice: cookie-urile și tehnologiile similare pentru anumite scopuri cu risc scăzut ar trebui să fie considerate legale, în timp ce pentru alte scopuri, operatorii ar trebui să se bazeze pe unul dintre temeiurile juridice prevăzute în RGPD. De asemenea, se vor simplifica bannerele prin introducerea de opțiuni cu un singur clic. Site-urile web vor fi obligate să respecte preferințele utilizatorilor, inclusiv pe cele exprimate prin intermediul browserelor lor. Dincolo de Regulamentul omnibus în domeniul digital, cadrul privind viața privată și comunicațiile electronice va fi reformat pentru a se asigura că normele răspund nevoilor actuale și permit o protecție eficace a persoanelor și a întreprinderilor, fără a compromite drepturile fundamentale și prezervând jurnalismul independent. Dispozițiile relevante vor fi integrate în alte instrumente juridice, permițând ca directiva să fie la un moment dat retrasă.
· Elaborarea unui cadru privind confidențialitatea favorabil inovării: Modificările specifice ale RGPD vor clarifica, în special, noțiunea de date cu caracter personal, vor armoniza la nivelul UE cazurile în care ar trebui efectuate evaluări ale impactului asupra protecției datelor, vor simplifica notificările privind încălcarea securității datelor transmise către autoritățile de supraveghere, vor raționaliza notificările privind încălcarea prin intermediul unui punct de intrare unic la nivelul UE, vor simplifica obligațiile de informare în cazul în care există motive întemeiate să se preconizeze că persoanele fizice dețin deja informațiile, iar riscul pentru persoana vizată este scăzut, vor clarifica faptul că interesul legitim poate fi un temei juridic pentru antrenarea IA, inclusiv prelucrarea accidentală a unor categorii speciale de date și vor clarifica dispozițiile privind procesul decizional individual automatizat.
O modificare esențială se referă la eliberarea datelor pentru utilizare în scopuri legate de IA printr-o anonimizare de încredere. În prezent, incertitudinea cu privire la anonimizarea suficientă a datelor cu caracter personal reprezintă o preocupare principală, descurajând adesea partajarea datelor. Întreprinderile se confruntă în special cu dificultăți în a stabili când anume datele pseudonimizate nu mai constituie date cu caracter personal pentru anumite entități. Această incertitudine face ca partajarea datelor să fie mai complex în cazul în care cerințele RGPD sunt respectate ca o măsură de precauție. Comisia va sprijini întreprinderile prin specificarea mijloacelor și a criteriilor pentru a stabili dacă datele rezultate din pseudonimizare mai constituie date cu caracter personal pentru anumite entități. 
Aceasta va include o evaluare a stadiului de dezvoltare al tehnicilor disponibile și elaborarea unor criterii de evaluare a riscului de reidentificare. Deși întreprinderile rămân pe deplin responsabile pentru respectarea RGPD, ele pot recurge la aceste mijloace și criterii pentru a demonstra că datele nu pot duce la reidentificare. Modificările vor facilita, de asemenea, antrenarea modelelor de IA, prevăzând garanții adecvate. Scopul acestor modificări este de a oferi claritate juridică pentru dezvoltarea IA, inclusiv în cazurile de prelucrare accidentală a datelor sensibile în care dezvoltatorii au depus eforturi reale pentru a elimina astfel de date, protejând în același timp drepturile persoanelor fizice și competitivitatea întreprinderilor.
· Rafinarea Regulamentului privind datele în vederea punerii în aplicare practice. Elementele esențiale ale Regulamentului privind datele vor rămâne neschimbate. În același timp, partajarea datelor între întreprinderi și administrațiile publice se va limita la situațiile de urgență, reducând sarcina administrativă și protejând în același timp capacitatea acestora de răspuns în situații de criză. Ajustările suplimentare specifice vor preveni „scurgerea” de date în afara UE, vor introduce regimuri adaptate pentru serviciile de cloud personalizate și vor elimina dispozițiile privind contractele inteligente.
· Reducerea sarcinii administrative pentru companiile aflate în extindere. O nouă categorie de întreprinderi mici cu capitalizare medie (250-749 de angajați) va extinde domeniul de aplicare al dispozițiilor de tip IMM din cadrul Regulamentului privind datele, al Directivei privind datele deschise și al normelor integrate din Regulamentul privind guvernanța datelor.

ii. Construirea unui cadru în materie de date adaptat exigențelor viitorului
Ca parte a verificării adecvării legislației în domeniul digital, Comisia va continua să revizuiască acquis-ul UE în materie de date pentru a-l menține coerent, proporțional și favorabil inovării. Acordând o atenție deosebită IMM-urilor, Comisia va identifica suprapunerile, lacunele și interacțiunile neclare, inclusiv cu legislația sectorială privind datele, pentru a crea un cadru transsectorial mai previzibil.
În plus, se vor moderniza legislația digitală și protecția datelor[footnoteRef:32]. Ajustările specifice pot facilita asigurarea conformității și pot consolida asigurarea respectării normelor, sprijinind dezvoltarea unor inovații solide și de încredere.  [32: 	Programul de lucru al Comisiei EUR-Lex - 52025DC0870 - RO - EUR-Lex. ] 

Brokerajul de date a devenit o preocupare din ce în ce mai mare, anumite societăți colectând, agregând și comercializând date cu caracter personal fără ca persoanele vizate să fie conștiente de acest lucru, să își dea consimțământul în cunoștință de cauză sau să dețină controlul. Astfel de practici opace subminează principiile de bază ale legislației privind protecția datelor și viața privată, denaturează concurența și erodează încrederea publicului în piețele digitale. Este necesară o aplicare consolidată a normelor existente. Comisia va evalua dacă sunt necesare garanții suplimentare pentru a limita aceste practici, pentru a spori transparența în comerțul cu date și pentru a se asigura că persoanele fizice și întreprinderile pot avea încredere în modul în care datele sunt accesate și partajate în întreaga Uniune.
iii. Asigurarea conformității printr-un singur clic 
În ziua de azi, companiile cheltuiesc timp și bani semnificativi pentru asigurarea conformității. Chiar și datele aflate deja în format digital trebuie adesea reformatate și retransmise mai multor autorități, unde sunt verificate manual. Această duplicare creează o supraveghere fragmentată și deturnează resursele de la inovare.
Dincolo de simplificarea normelor, UE investește în tehnologii pentru automatizarea asigurării conformității. Prin intermediul programului Orizont Europa și al programului Europa digitală, UE sprijină modelele comune de date, cadrele de interoperabilitate și analiza automatizată. Proiectele-pilot arată deja modul în care pot funcționa în practică verificările automate, în timp real, ale conformității. Pașaportul digital al produsului este un exemplu timpuriu al acestei abordări în legislația privind produsele.
Pe baza acestor experiențe, „asigurarea conformității printr-un singur clic” ar face ca cerințele de reglementare să poată fi verificate automat, transformând datele întreprinderii în certificate de conformitate digitale standardizate – la fel cum pașaportul digital al produsului permite conformitatea automată a produselor.
Asigurarea conformității printr-un singur clic ar putea fi deosebit de valoroasă în domenii precum securitatea cibernetică, în care întreprinderile se confruntă cu cerințe în temeiul NIS2[footnoteRef:33], al Regulamentului privind reziliența cibernetică[footnoteRef:34] și al altor cadre. [33:  Directiva (UE) 2022/2555 a Parlamentului European și a Consiliului din 14 decembrie 2022 privind măsuri pentru un nivel comun ridicat de securitate cibernetică în Uniune, de modificare a Regulamentului (UE) nr. 910/2014 și a Directivei (UE) 2018/1972 și de abrogare a Directivei (UE) 2016/1148 (Directiva NIS 2), JO L 333, 27.12.2022, p. 80.]  [34: 	Regulamentul (UE) 2024/2847 al Parlamentului European și al Consiliului din 23 octombrie 2024 privind cerințele orizontale în materie de securitate cibernetică pentru produsele cu elemente digitale și de modificare a Regulamentelor (UE) nr. 168/2013 și (UE) 2019/1020, precum și a Directivei (UE) 2020/1828 (Regulamentul privind reziliența cibernetică), JO L, [2847], 20.11.2024.] 

Regulamentul privind portofelul european pentru întreprinderi va fi un factor-cheie al acestei abordări. Acesta va oferi un mediu digital de încredere și interoperabil pentru stocarea, gestionarea și partajarea de credențiale verificabile, inclusiv a certificatelor de conformitate. Întreprinderile ar putea utiliza portofelele europene pentru întreprinderi pentru a se identifica digital, a identifica și a valida utilizatorii ecosistemului și a demonstra conformitatea cu mai multe norme ale UE prin depunerea de certificate de conformitate, în timp ce organismele de reglementare din sectorul public ar beneficia de acces securizat și imediat la informațiile validate. În timp, portofelul european pentru întreprinderi va deveni o infrastructură comună care va sprijini procesele administrative, cum ar fi acordarea de licențe, achizițiile publice și accesul la finanțare, permițând interacțiuni digitale fără sincope între întreprinderi și autorități în întreaga piață unică.
Stabilirea entității responsabile (întreprinderea, certificatorul sau autoritatea de reglementare) în caz de erori, de utilizare abuzivă sau de defecțiuni ale sistemului va fi esențială pentru a se asigura încrederea și securitatea juridică. Prin urmare, Comisia va analiza aceste aspecte în cadrul unei viitoare consultări publice, evaluând atât oportunitățile, cât și garanțiile necesare pentru a construi un ecosistem de asigurare a conformității automatizat fiabil și responsabil.
Pe lângă reducerea costurilor pentru IMM-uri și întreprinderile cu capitalizare medie, un astfel de sistem ar oferi, de asemenea, factorilor de decizie politică informații cu privire la modul în care normele funcționează în practică, consolidând reglementarea bazată pe date concrete. Asigurarea conformității printr-un singur clic ar putea deveni o piatră de temelie a agendei UE de simplificare digitală, îmbinând competitivitatea cu încrederea și responsabilitatea.
iv. Sprijinirea întreprinderilor în vederea asigurării conformității cu Regulamentul privind datele
Regulamentul privind datele constituie setul esențial de norme referitoare la utilizarea și schimbul de date. Pentru a se asigura că întreprinderile, în special IMM-urile și întreprinderile mici cu capitalizare medie, își pot utiliza pe deplin potențialul și se pot concentra mai degrabă pe inovare decât pe demersurile birocractice, Comisia a publicat deja un document cu întrebări frecvente[footnoteRef:35] și orientări privind datele din sistemul de bord al unui autovehicul[footnoteRef:36] și le va completa în continuare cu un pachet mai amplu de măsuri de sprijin. [35: 	Comisia Europeană, Frequently Asked Questions – Data Act (Întrebări frecvente – Regulamentul privind datele), versiunea 1.3, Bruxelles, 12 septembrie 2025, disponibil la adresa: https://digital-strategy.ec.europa.eu/en/library/commission-publishes-frequently-asked-questions-about-data-act
 (accesat la 27 octombrie 2025).]  [36: 	Comisia Europeană, Orientări privind datele referitoare la vehicule, care însoțesc Regulamentul (UE) 2023/2854 (Regulamentul privind datele), C(2025) 6119 final, Bruxelles, 12 septembrie 2025] 

Măsurile imediate includ:
· modele de clauze contractuale privind partajarea datelor pentru a reduce complexitatea juridică, costurile tranzacțiilor și pentru a oferi întreprinderilor încredere atunci când încheie noi parteneriate;
· clauze contractuale standard pentru serviciile de cloud pentru a facilita schimbarea furnizorului și pentru a face contractele mai echitabile, sprijinind concurența și inovarea pe piața europeană a serviciilor de cloud.
Alte măsuri, care urmează să fie introduse treptat, vor include:
· orientări privind un nivel de compensație rezonabilă pentru a clarifica prețurile care pot fi percepute pentru partajarea datelor, oferind securitate juridică atât deținătorilor de date, cât și destinatarilor datelor (T1 2026);
· noi orientări privind anumite definiții din Regulamentul privind datele (T1 2026);
· un serviciu de asistență juridică referitor la Regulamentul privind datele pentru a oferi asistență directă întreprinderilor care au întrebări concrete cu privire la modul de aplicare a noilor norme, acordând prioritate IMM-urilor pentru a se asigura că întrebările lor sunt abordate rapid și cu o atenție specială (T4 2025).
Împreună, aceste măsuri vor facilita orientarea în cadrul Regulamentului privind datele, vor reduce costurile inutile și vor oferi întreprinderilor claritatea și încrederea de care au nevoie pentru a profita de noile oportunități oferite de economia datelor din UE. Comisia va monitoriza îndeaproape adoptarea instrumentelor contractuale, în special a modelelor de clauze contractuale și a clauzelor contractuale standard, și le va revizui, completa sau adapta, după caz, în conformitate cu evoluțiile internaționale în ceea ce privește partajarea datelor.
Comisia va căuta să asigure sinergii între comunitatea achizitorilor publici și spațiile europene ale datelor pentru a spori eficiența sectorului public, pe baza planului stabilit între spațiul european al datelor privind sănătatea și Grupul de lucru al marilor achizitori privind eficiența asistenței medicale[footnoteRef:37].  [37: Poate spațiul european al datelor privind sănătatea să creeze condiții favorabile pentru achiziții publice mai bune? – Marii achizitori investighează | Comunitatea achizitorilor publici] 

	[bookmark: _Hlk203495741]Acțiuni emblematice
· Propunere de consolidare a legislației privind datele (T4 2025)
· Propunere de actualizare a normelor privind confidențialitatea și comunicațiile electronice referitoare la cookie-uri și tehnologii similare (T4 2025) 
· Propunere de ajustări specifice ale RGPD (T4 2025) 
· Lansarea unei inițiative privind asigurarea conformității printr-un singur clic (începând cu T4 2025)
· Introducerea de măsuri de sprijin pentru punerea în aplicare a Regulamentului privind datele (începând cu T4 2025)



Pilonul III: Garantarea suveranității Europei în materie de date printr-o politică internațională strategică în acest domeniu 
Suveranitatea datelor se află în centrul viitorului digital al UE. Aceasta înseamnă că UE trebuie să păstreze controlul asupra modului în care datele sunt accesate, utilizate și protejate – atât pe teritoriul său, cât și în străinătate. Suveranitatea necesită deschiderea către parteneri de încredere, inclusiv schimbul transfrontalier de date, dar în condiții echitabile, sigure și coerente cu valorile și interesele UE. O situație în care actorii străini se bucură de acces neîngrădit la piața UE, în timp ce întreprinderile europene se confruntă cu bariere nejustificate în străinătate nu poate fi susținută.
Protejarea suveranității înseamnă, de asemenea, protejarea rezilienței UE. Atacurile cibernetice, scurgerile de tehnologie, supravegherea și dependențele coercitive pun în pericol datele critice. UE trebuie să asigure disponibilitatea, integritatea și securitatea seturilor de date sensibile, prevenind utilizarea abuzivă sau exploatarea acestora, în special de către actori din afara UE.
În acest scop, Comisia va urmări o strategie care combină deschiderea cu fermitatea, cuprinzând următoarele elemente: asigurarea faptului că unul dintre pilonii comerțului digital îl constituie garantarea de condiții echitabile pentru accesul la date și transferul transfrontalier de date, protejarea datelor sensibile fără caracter personal ale UE prin garanții clare și aprofundarea cooperării cu partenerii de încredere. De asemenea, Comisia va depune eforturi pentru a defini modele de guvernanță globală care să reflecte interesele și valorile UE și să prevină fragmentarea în sfere rivale. Această strategie va completa abordarea de lungă durată a UE privind fluxurile sigure de date cu caracter personal, dezvoltată prin intermediul acquis-ului UE în materie de protecție a datelor.Într-un sondaj realizat în rândul părților interesate, 75 % dintre participanți au sprijinit o abordare mai asertivă a UE în ceea ce privește fluxurile internaționale de date fără caracter personal.

Deși UE a construit un cadru juridic solid și a promovat „libera circulație a datelor cu încredere” la nivel internațional, noile cerințe nejustificate de localizare a datelor, controlul exporturilor și normele discriminatorii din țări terțe amenință să submineze suveranitatea. Prin urmare, Comisia va acționa cu mai multă fermitate pentru a apăra interesele UE și autonomia sa în materie de reglementare, prin măsuri proporționale în cazul în care se abuzează de deschidere sau în care vulnerabilitățile sunt utilizate ca armă.
i. [bookmark: _Hlk210673596]Fluxuri transfrontaliere echitabile de date și garanții pentru datele sensibile fără caracter personal din UE
Comisia va integra condiții echitabile și un control eficace al fluxurilor transfrontaliere de date în comerțul digital internațional. Schimburile structurate, de exemplu în cadrul parteneriatelor și dialogurilor digitale ale UE, vor aborda dezechilibrele existente în cazul în care datele UE circulă în străinătate fără garanții adecvate. 
În cazul în care deficiențele persistă, Comisia va lua, pe baza unor criterii obiective, măsuri proporționale, cu respectarea deplină a angajamentelor internaționale ale Uniunii. Comisia va emite orientări în T2-2026 pentru a evalua tratamentul entităților din UE de către țările terțe și va elabora un set de instrumente de combatere a scurgerilor de date în T1 2026 pentru a aborda cererile de localizare, excluderea de pe piață, garanțiile insuficiente sau orice alt tratament nejustificat. Acest set de instrumente se poate baza pe instrumente precum Regulamentul privind respectarea normelor comerțului internațional[footnoteRef:38], instrumentul de contracarare a acțiunilor coercitive[footnoteRef:39] și considerentele de securitate economică, după caz, sau se poate inspira din acestea și se va axa pe tehnologii și pe cele mai bune practici pentru a consolida reziliența UE. În cazul în care denaturările structurale sau practicile discriminatorii persistente rămân nesoluționate, Comisia va lua în considerare, dacă este necesar, măsuri suplimentare pentru a asigura condiții echitabile de acces la date și de utilizare a acestora. [38: 	Regulamentul (UE) nr. 654/2014 al Parlamentului European și al Consiliului din 15 mai 2014 privind exercitarea drepturilor Uniunii pentru aplicarea și respectarea normelor comerțului internațional și de modificare a Regulamentului (CE) nr. 3286/94 al Consiliului, JO L 189, 27.6.2014, p. 50.]  [39: 	Regulamentul (UE) 2023/2675 al Parlamentului European și al Consiliului din 22 noiembrie 2023 privind protejarea Uniunii și a statelor membre ale acesteia împotriva constrângerilor economice exercitate de țările terțe („instrumentul de contracarare a acțiunilor coercitive”), JO L 322, 27.11.2023.] 

În paralel, Comisia va proteja mai bine datele sensibile fără caracter personal din UE, introducând măsuri complementare pentru protecția datelor cu caracter personal garantată prin RGPD și prin deciziile privind caracterul adecvat al nivelului de protecție. În colaborare cu părțile interesate și în urma rezultatelor evaluărilor aprofundate ale riscurilor, Comisia va adopta un prim pachet de măsuri specifice până în T3 2026.
ii. Corelarea ecosistemelor de schimb de date ale UE cu cele ale țărilor terțe care împărtășesc aceeași viziune
Cadrul juridic al UE pentru protecția datelor, securitatea cibernetică, asigurarea respectării legii și căile de atac judiciare reprezintă o bază fiabilă pentru deținătorii străini de date. Comisia va promova legături sigure, convergente și interoperabile între ecosistemele de date ale UE și cele ale partenerilor care împărtășesc aceeași viziune, pentru a atrage mai multe fluxuri de date către UE.
Printre măsurile planificate se numără (i) sprijinirea serviciilor și a infrastructurii, cum ar fi spațiile europene comune ale datelor, pentru a permite partajarea transfrontalieră fără sincope, (ii) furnizarea de instrumente precum clauzele contractuale standard pentru a ajuta întreprinderile să asigure schimburi legale și (iii) integrarea angajamentelor privind partajarea transfrontalieră a datelor în acordurile internaționale bilaterale și multilaterale.
Pentru a consolida convergența și interoperabilitatea, Comisia va promova Cadrul european de încredere în materie de date în dialogurile internaționale și în cadrul Rețelei de parteneriat digital. De asemenea, Comisia va analiza posibilitatea creării unei etichete de încredere, care ar putea fi corelată cu modelul de maturitate al spațiilor de date – un cadru standardizat conceput pentru a evalua capacitățile inițiativelor privind spațiile de date – pentru a sprijini cooperarea cu guvernele și întreprinderile din străinătate. 
iii. Consolidarea poziției UE în guvernanța globală a datelor
Existența unor modele concurente de guvernanță a datelor fragmentează peisajul mondial. Comisia va intensifica promovarea abordărilor UE la nivel internațional, în special în cadrele emergente, și va consolida coalițiile cu parteneri care împărtășesc aceeași viziune.
Până în 2026, în acord cu Strategia digitală internațională[footnoteRef:40], Comisia și Serviciul European de Acțiune Externă (SEAE) vor consolida și vor stabili legături între parteneriatele digitale privind guvernanța datelor, aliniindu-se cu partenerii care împărtășesc obiective comune și dezvoltând în continuare acorduri în domeniul comerțului digital și capitole privind chestiunile digitale în cadrul acordurilor comerciale tradiționale. Comisia va continua să se implice activ în foruri precum G7, G20, OCDE și ONU, utilizând instrumente precum Declarația OCDE privind accesul autorităților publice la datele cu caracter personal.  [40: 	Comisia Europeană și Înaltul Reprezentant al Uniunii pentru afaceri externe și politica de securitate, Comunicare comună către Parlamentul European și Consiliu – O strategie digitală internațională pentru Uniunea Europeană, JOIN(2025) 140 final, Bruxelles, 5 iunie 2025. ] 

Se va acorda o atenție deosebită promovării abordărilor UE și colaborării reciproc avantajoase cu țările candidate, cu țările potențial candidate și cu vecinii cei mai apropiați. De asemenea, UE va colabora cu partenerii pentru a explora crearea unei platforme comune pentru anumite date publice de mare valoare (de exemplu patrimoniul cultural) și va urmări încheierea unor acorduri de încredere privind fluxurile de date sensibile, accesul administrațiilor publice și normele sectoriale.
	Acțiuni emblematice
· Emiterea de orientări pentru evaluarea tratamentului echitabil al datelor UE în străinătate (T2 2026)
· Crearea unui set de instrumente pentru a contracara localizarea nejustificată, excluderea, garanțiile slabe și scurgerile de date (T2 2026) și adoptarea de măsuri de protecție a datelor sensibile fără caracter personal (T3 2026)



5. Strategia privind o uniune europeană a datelor: deblocarea potențialului datelor în slujba IA
Pentru a asigura competitivitatea în era IA, Strategia privind o uniune europeană a datelor trece la viteza superioară, făcând tranziția de la stabilirea de norme la obținerea de rezultate. Bazându-se pe fundamentele existente începând din 2020, strategia abordează insuficiența datelor, complexitatea reglementărilor și concurența la nivel mondial.
Comitetul european pentru inovare în domeniul datelor va rămâne forul central de guvernanță, reformat pentru aprofundarea dezbaterilor tehnice și a dialogului strategic cu statele membre și cu industria. În paralel, Alianța pentru aplicarea IA va deveni principalul canal de feedback sectorial, asigurându-se că întreprinderile, cercetătorii și actorii publici au un cuvânt de spus asupra punerii în aplicare. Observatorul pentru IA va urmări tendințele emergente și le va transpune în informații care să contribuie la definirea politicilor.
Acțiunile cu țintă precisă vor extinde datele de înaltă calitate, vor simplifica peisajul de reglementare și vor consolida rolul UE în fluxurile globale de date. Pentru IMM-uri și inovatori, acest lucru înseamnă reducerea costurilor asociate asigurării conformității, un acces mai ușor la date și un mediu internațional mai favorabil.
Numai ceea ce este măsurat ajunge să fie și împlinit. Acesta este motivul pentru care Comisia a anunțat o foaie de parcurs privind piața unică, destinată să accelereze ritmul și procesele. Strategia privind o uniune europeană a datelor poate contribui, după caz, la foaia de parcurs pentru a ajuta factorii de decizie politică și industria, în special IMM-urile, să elimine barierele și să finalizeze piața unică a datelor.
Colaborând îndeaproape cu Strategia privind aplicarea IA, Strategia privind o uniune europeană a datelor asigură faptul că bazele de date ale UE au o contribuție directă și decisivă la dezvoltarea, implementarea și adoptarea IA în toate sectoarele.
Viziunea pe termen lung este clară: o economie europeană suverană a datelor, în care datele circulă în mod securizat și responsabil, alimentând IA și inovarea și consolidând competitivitatea.

